Κοινή θέση (ΕΚ) αριθ. 38/2000

που καθορίστηκε από το Συμβούλιο στις 26 Ιουνίου 2000

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου, της ..., που τροποποιεί την οδηγία 94/55/ΕΚ του Συμβουλίου για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων

(2000/C 245/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 παράγραφος 1 στοιχείο γ),

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Μετά από διαβούλευση με την Επιτροπή των Περιφερειών,

Αποφασίζοντας με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Οι εργασίες τυποποίησης της Ευρωπαϊκής Επιτροπής Τυποποίησης (CEN) σχετικά με τη διασφάλιση της ποιότητας της μεταφοράς επικίνδυνων εμπορευμάτων δεν έχουν ακόμα ολοκληρωθεί. Κατά συνέπεια, η Επιτροπή δεν μπορεί προς το παρόν να υποβάλει σχετική έκθεση. Συνεπώς, κρίνεται σκόπιμο να τροποποιηθεί η προθεσμία που προβλέπεται στο άρθρο 1 παράγραφος 2 τέταρτο εδάφιο της οδηγίας 94/55/ΕΚ(4).

(2) Οι εργασίες της Οικονομικής Επιτροπής των Ηνωμένων Εθνών για την Ευρώπη (UNECE) σχετικά με τις διατάξεις για τα κέντρα βάρους των δεξαμενοφόρων οχημάτων του παραρτήματος Β της ευρωπαϊκής συμφωνίας για τις διεθνείς οδικές μεταφορές επικίνδυνων εμπορευμάτων (ADR) δεν έχουν ολοκληρωθεί ακόμα. Συνεπώς, κρίνεται σκόπιμο να τροποποιηθεί η προθεσμία που προβλέπεται στο άρθρο 5 παράγραφος 3 στοιχείο β) της οδηγίας 94/55/ΕΚ.

(3) Πρέπει να συμπεριληφθεί μια διάταξη που θα επιτρέπει σε ορισμένα κράτη μέλη να εφαρμόζουν, λόγω των κλιματικών τους συνθηκών, αυστηρότερες προδιαγραφές για ορισμένους εξοπλισμούς μεταφορών.

(4) Οι εργασίες τυποποίησης της Ευρωπαϊκής Επιτροπής Τυποποίησης (CEN) σχετικά με τους περιέκτες και τις δεξαμενές δεν έχουν ακόμα ολοκληρωθεί. Συνεπώς, κρίνεται σκόπιμο να τροποποιηθούν οι προθεσμίες που προβλέπονται στο άρθρο 6 παράγραφος 4 της οδηγίας 94/55/ΕΚ.

(5) Είναι σκόπιμο να εξασφαλισθεί η συνοχή μεταξύ των διατάξεων της οδηγίας 94/55/ΕΚ και των τροποποιήσεων που απαιτούνται για την προσαρμογή των παραρτημάτων της στην τεχνική και επιστημονική πρόοδο.

(6) Οι προθεσμίες για ορισμένους εξοπλισμούς που προβλέπονται στο άρθρο 6 παράγραφος 4 της οδηγίας 94/55/ΕΚ είναι σκόπιμο να μετατεθούν. Ο καθορισμός των εξοπλισμών αυτών και η τελική ημερομηνία εφαρμογής της οδηγίας 94/55/ΕΚ είναι σκόπιμο να υποβληθούν στη διαδικασία του άρθρου 9 της εν λόγω οδηγίας.

(7) Η παρέκκλιση που προβλέπεται στο άρθρο 6 παράγραφος 9 της οδηγίας 94/55/ΕΚ είναι σκόπιμο να υποβληθεί στη διαδικασία του άρθρου 9 της εν λόγω οδηγίας.

(8) Είναι σκόπιμο να επιτραπεί στα κράτη μέλη να θεσπίσουν παρεκκλίσεις όσον αφορά τις τοπικές μεταφορές και να υπαχθεί η σχετική άδεια στη διαδικασία του άρθρου 9 της οδηγίας 94/55/ΕΚ.

(9) Τα απαιτούμενα μέτρα για την εφαρμογή της παρούσας οδηγίας θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που έχουν ανατεθεί στην Επιτροπή(5).

(10) Είναι σκόπιμο να διευκρινισθούν οι προϋποθέσεις που πρέπει να πληρούνται ώστε μια μεταφορά να μπορεί να χαρακτηριστεί ως μεταφορά ad hoc.

(11) Επομένως, η οδηγία 94/55/ΕΚ είναι σκόπιμο να τροποποιηθεί.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 94/55/ΕΚ τροποποιείται ως εξής:

1. Στο άρθρο 1 παράγραφος 2, το στοιχείο γ) αντικαθίσταται από το ακόλουθο κείμενο:

"γ) τη διασφάλιση της ποιότητας των επιχειρήσεων όταν εκτελούν τις εθνικές μεταφορές που αναφέρονται στο σημείο 1 του παραρτήματος Γ.

Το πεδίο εφαρμογής των εθνικών διατάξεων που αφορούν τις απαιτήσεις που αναφέρονται στο παρόν στοιχείο δεν μπορεί να διευρυνθεί.

Οι προαναφερόμενες διατάξεις παύουν εφαρμοζόμενες εάν ανάλογα μέτρα καταστούν υποχρεωτικά μέσω κοινοτικών διατάξεων.

Εντός δύο ετών το αργότερο από την έναρξη ισχύος του ευρωπαϊκού προτύπου για τη διασφάλιση της μεταφοράς επικίνδυνων εμπορευμάτων, η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο έκθεση αξιολόγησης των θεμάτων ασφάλειας που καλύπτονται από το παρόν σημείο, συνοδευόμενη από κατάλληλη πρόταση παράτασης ή κατάργησής του."

2. Το άρθρο 5 τροποποιείται ως εξής:

α) στην παράγραφο 2, η φράση "από την ένδειξη περιθωρίου 10599 του παραρτήματος Β" αντικαθίσταται από τη φράση "από την ειδική διάταξη που αναφέρεται στο σημείο 2 του παραρτήματος Γ"·

β) στην παράγραφο 3:

- το στοιχείο β) αντικαθίσταται από το ακόλουθο κείμενο:

"β) Ωστόσο, τα κράτη μέλη μπορούν να διατηρήσουν τις ειδικές εθνικές διατάξεις που αφορούν τα κέντρα βάρους των δεξαμενοφόρων οχημάτων τα οποία είναι ταξινομημένα στην επικράτειά τους, μέχρι την ενδεχόμενη τροποποίηση της ειδικής διάταξης του σημείου 3 του παραρτήματος Γ, αλλά μέχρι τις 30 Ιουνίου 2001 το αργότερο στην περίπτωση των δεξαμενοφόρων οχημάτων που καλύπτονται από την ειδική διάταξη του σημείου 3 του παραρτήματος Γ, σύμφωνα με την τροποποιημένη μορφή της ευρωπαϊκής συμφωνίας ADR που θα ισχύσει από 1ης Ιουλίου 2001 και, το αργότερο, έως τις 30 Ιουνίου 2005 στην περίπτωση των άλλων δεξαμενοφόρων οχημάτων"·

- προστίθεται το ακόλουθο στοιχείο:

"γ) τα κράτη μέλη στα οποία η θερμοκρασία του περιβάλλοντος είναι συχνά κατώτερη των - 20 °C μπορούν να επιβάλουν αυστηρότερες προδιαγραφές όσον αφορά τη θερμοκρασία χρήσης των υλικών τα οποία χρησιμοποιούνται για τις πλαστικές συσκευασίες, τις δεξαμενές και τον συναφή εξοπλισμό τους που προορίζονται για τις οδικές μεταφορές επικίνδυνων εμπορευμάτων στην επικράτειά τους, μέχρις ότου ενσωματωθούν στα παραρτήματα διατάξεις σχετικά με τις κατάλληλες θερμοκρασίες αναφοράς για συγκεκριμένες κλιματικές ζώνες."

3. Το άρθρο 6 τροποποιείται ως εξής:

α) η παράγραφος 3 αντικαθίσταται από το ακόλουθο κείμενο:

"3. Κάθε κράτος μέλος μπορεί να επιτρέπει στην επικράτειά του τη χρησιμοποίηση οχημάτων που έχουν κατασκευαστεί πριν από τη 1η Ιανουαρίου 1997 και δεν πληρούν τις διατάξεις της παρούσας οδηγίας, αλλά έχουν κατασκευαστεί σύμφωνα με τις εθνικές απαιτήσεις εν ισχύ στις 31 Δεκεμβρίου 1996, υπό τον όρο ότι τα οχήματα αυτά διατηρούνται στα απαιτούμενα επίπεδα ασφαλείας.

Ωστόσο, οι δεξαμενές και τα οχήματα που κατασκευάστηκαν από την 1η Ιανουαρίου 1997 και μετά και δεν πληρούν τις διατάξεις του παραρτήματος Β, αλλά των οποίων η κατασκευή πληροί τις απαιτήσεις της παρούσας οδηγίας που ίσχυαν κατά την ημερομηνία κατασκευής τους, μπορούν να εξακολουθήσουν να χρησιμοποιούνται στις εθνικές μεταφορές μέχρι μιας ημερομηνίας η οποία θα καθοριστεί σύμφωνα με τη διαδικασία του άρθρου 9."

β) η παράγραφος 4 αντικαθίσταται από το ακόλουθο κείμενο:

"4. Το κράτη μέλη μπορούν να διατηρήσουν τις εφαρμοζόμενες στις 31 Δεκεμβρίου 1996 διατάξεις της εθνικής τους νομοθεσίας σχετικά με την κατασκευή, τη χρήση και τους όρους κυκλοφορίας νέων περιεκτών, κατά την έννοια της ειδικής διάταξης που αναφέρεται στο σημείο 4 του παραρτήματος Γ, και νέων δεξαμενών που αποκλίνουν από τις διατάξεις των παραρτημάτων Α και Β, έως ότου προστεθούν στα παραρτήματα Α και Β παραπομπές σε πρότυπα για την κατασκευή και χρήση των δεξαμενών και των περιεκτών οι οποίες θα έχουν την ίδια δεσμευτική ισχύ με τις διατάξεις της παρούσας οδηγίας, και το αργότερο έως τις 30 Ιουνίου 2001. Η χρήση των περιεκτών και δεξαμενών που κατασκευάστηκαν πριν από την 1η Ιουλίου 2001 και παραμένουν εντός των απαιτουμένων επιπέδων ασφαλείας μπορεί να συνεχισθεί υπό τους αρχικούς όρους.

Οι ημερομηνίες αυτές πρέπει να μετατεθούν για τους περιέκτες και τις δεξαμενές περί των οποίων δεν υφίστανται λεπτομερείς τεχνικές προδιαγραφές ή δεν έχουν προστεθεί στα παραρτήματα Α και Β αρκετές παραπομπές στα οικεία ευρωπαϊκά πρότυπα.

Οι περιέκτες και οι δεξαμενές που αναφέρονται στο δεύτερο εδάφιο καθώς και η τελική προθεσμία για την εφαρμογή της παρούσας οδηγίας όσον αφορά αυτούς τους περιέκτες και τις δεξαμενές καθορίζονται βάσει της διαδικασίας που προβλέπεται στο άρθρο 9."

γ) προστίθεται το ακόλουθο κείμενο στο τέλος της παραγράφου 6: "Ωστόσο, στην περίπτωση των πλαστικών συσκευασιών με περιεκτικότητα μέχρι 20 λίτρα, η ημερομηνία αυτή μπορεί να μετατεθεί για τις 30 Ιουνίου 2001 το αργότερο".

δ) η παράγραφος 9 αντικαθίσταται από το ακόλουθο κείμενο:

"9. Εφόσον ενημερώσουν προηγουμένως την Επιτροπή, το αργότερο στις 31 Δεκεμβρίου 2002 ή εντός διετίας από την τελευταία ημερομηνία εφαρμογής των τροποποιουμένων παραρτημάτων Α και Β της παρούσας οδηγίας και προκειμένου για εσωτερικές μεταφορές μικρών ποσοτήτων ορισμένων επικίνδυνων εμπορευμάτων, εξαιρουμένων των μετρίως και πολύ ραδιενεργών υλών, τα κράτη μέλη μπορούν να θεσπίζουν διατάξεις λιγότερο αυστηρές από εκείνες που προβλέπονται στα παραρτήματα.

Εφόσον ενημερώσουν προηγουμένως την Επιτροπή, το αργότερο στις 31 Δεκεμβρίου 2002 ή εντός διετίας από την τελευταία ημερομηνία εφαρμογής των τροποποιημένων παραρτημάτων Α και Β της παρούσας οδηγίας, τα κράτη μέλη μπορούν να θεσπίζουν διατάξεις διαφορετικές από εκείνες που περιέχονται στα παραρτήματα, προκειμένου για μεταφορές τοπικού χαρακτήρα που περιορίζονται στην επικράτειά τους.

Οι παρεκκλίσεις που προβλέπονται στο πρώτο και στο δεύτερο εδάφιο εφαρμόζονται άνευ διακρίσεων.

Παρά τα ανωτέρω, τα ανωτέρω κράτη μέλη δύνανται, ενημερώνοντας προηγουμένως την Επιτροπή, να θεσπίσουν οποτεδήποτε διατάξεις όμοιες με τις θεσπιζόμενες από άλλα κράτη μέλη, όσον αφορά την παράγραφο αυτή.

Η Επιτροπή εξετάζει εάν πληρούνται οι όροι που επιβάλλονται με την παρούσα παράγραφο και αποφασίζει, σύμφωνα με τη διαδικασία του άρθρου 9, εάν τα ενδιαφερόμενα κράτη μέλη μπορούν να θεσπίσουν τις εν λόγω παρεκκλίσεις."

ε) στο δεύτερο εδάφιο της παραγράφου 10, η φράση "των ενδείξεων περιθωρίου 2010 και 10602 των παραρτημάτων Α και Β" αντικαθίσταται από τη φράση "των ειδικών διατάξεων που αναφέρονται στο σημείο 5 του παραρτήματος Γ".

στ) η παράγραφος 11 αντικαθίσταται από το ακόλουθο κείμενο:

"11. Τα κράτη μέλη μπορούν να χορηγούν άδειες, ισχύουσες μόνον στην επικράτειά τους, για την εκτέλεση ad hoc μεταφορών επικίνδυνων εμπορευμάτων οι οποίες είτε απαγορεύονται από τα παραρτήματα Α ή Β είτε εκτελούνται υπό όρους διαφορετικούς από εκείνους που προβλέπονται στα εν λόγω παραρτήματα, υπό τον όρο ότι οι εν λόγω ad hoc μεταφορές είναι σαφώς καθορισμένες και περιορισμένες χρονικά."

ζ) στην παράγραφο 12, η φράση "των ενδείξεων περιθωρίου 2010 και 10602 των παραρτήματων Α και Β" αντικαθίσταται από τη φράση "των ειδικών διατάξεων που αναφέρονται στο σημείο 5 του παραρτήματος Γ".

4. Στο άρθρο 8, η φράση "των παραρτημάτων Α και Β" αντικαθίσταται από τη φράση "των παραρτημάτων Α, Β και Γ".

5. Το άρθρο 9 αντικαθίσταται από το ακόλουθο κείμενο:

"Άρθρο 9

1. Η Επιτροπή επικουρείται από επιτροπή για τη μεταφορά επικίνδυνων εμπορευμάτων.

2. Στις περιπτώσεις που γίνεται μνεία στο παρόν άρθρο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.

3. Η επιτροπή θεσπίζει τον εσωτερικό κανονισμό της."

6. Προστίθεται ως παράρτημα Γ, το κείμενο το οποίο περιλαμβάνεται στο παράρτημα της παρούσας οδηγίας.

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο [...](6). Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 171 της 18.6.1999, σ. 17.

(2) ΕΕ C 329 της 17.11.1999, σ. 10.

(3) Γνώμη του Ευρωπαϊκού Κοινοβουλίου της 18ης Ιανουαρίου 2000 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 26ης Ιουνίου 2000 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 319 της 12.12.1994, σ. 7· οδηγία όπως τροποποιήθηκε τελευταία από την οδηγία 1999/47/ΕΚ της Επιτροπής (ΕΕ L 169 της 5.7.1999, σ. 1).

(5) ΕΕ L 184 της 17.7.1999, σ. 23.

(6) Έξι μήνες από την έναρξη ισχύος της παρούσας οδηγίας.

ΠΑΡΑΡΤΗΜΑ

"ΠΑΡΑΡΤΗΜΑ Γ

Ειδικές διατάξεις σχετιζόμενες με ορισμένα άρθρα της παρούσας οδηγίας

1. Οι εθνικές μεταφορές στις οποίες αναφέρεται το άρθρο 1 παράγραφος 2 στοιχείο γ) είναι οι ακόλουθες:

i) εκρηκτικές ύλες και αντικείμενα της κλάσεως 1, όταν η ποσότητα της περιεχόμενης εκρηκτικής ύλης υπερβαίνει, ανά μονάδα μεταφοράς:

- τα 1000 χιλιόγραμμα για τη διαίρεση 1.1 ή

- τα 3000 χιλιόγραμμα για τη διαίρεση 1.2 ή

- τα 5000 χιλιόγραμμα για τις διαιρέσεις 1.3 και 1.5·

ii) οι ακόλουθες ύλες που μεταφέρονται με δεξαμενές ή εμπορευματοκιβώτια-δεξαμενές συνολικής χωρητικότητας άνω των 3000 λίτρων:

- κλάση 2: αέρια εντασσόμενα στις ακόλουθες ομάδες κινδύνου: F, T, TF, TC, TO, TFC, TOC,

- κλάσεις 3, 4.1, 4.2, 4.3, 5.1, 5.2, 6.1, 8: ύλες που δεν αναγράφονται στις στήλες β) και γ) των κλάσεων αυτών ή που αναγράφονται με κωδικό κινδύνου όμως τριών ή περισσοτέρων σημαντικών ψηφίων (εξαιρουμένου του μηδενός)·

iii) τα ακόλουθα δέματα της κλάσης 7 (ραδιενεργά υλικά): δέματα σχάσιμων υλικών, δέματα τύπου B(U), δέματα τύπου B(M).

2. Η ειδική διάταξη που ισχύει στο άρθρο 5 παράγραφος 2 είναι η ένδειξη περιθωρίου 10599 του παραρτήματος B.

3. Η ειδική διάταξη που ισχύει στο άρθρο 5 παράγραφος 3 στοιχείο β) είναι η ένδειξη περιθωρίου 211128 του παραρτήματος Β.

4. Η ειδική διάταξη που ισχύει στο άρθρο 6 παράγραφος 4 είναι η ένδειξη περιθωρίου 2211 του παραρτήματος Α.

5. Οι ειδικές διατάξεις που ισχύουν στο άρθρο 6 παράγραφοι 10 και 12 είναι οι ενδείξεις περιθωρίου 2010 και 10602 των παραρτημάτων Α και Β."

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 18 Μαΐου 1999, η Επιτροπή υπέβαλε στο Ευρωπαϊκό Κοινοβούλιο και το Συμβούλιο πρόταση οδηγίας που τροποποιεί την οδηγία 94/55/ΕΚ για την προσέγγιση των νομοθεσιών των κρατών μελών σχετικά με τις οδικές μεταφορές επικύνδυνων εμπορευμάτων, βασισμένη στο άρθρο 71 παράγραφος 1 στοιχείο γ) της συνθήκης ΕΚ(1).

Το Ευρωπαϊκό Κοινοβούλιο έδωσε τη γνώμη του στις 18 Ιανουαρίου 2000(2) και η Οικονομική και Κοινωνική Επιτροπή έδωσε τη γνώμη της στις 22 Σεπτεμβρίου 1999(3).

Η Επιτροπή των Περιφερειών, μετά από αίτηση διαβούλευσης του Συμβουλίου της 7ης Ιουνίου 1999, κοινοποίησε με επιστολή, με ημερομηνία 22 Ιουλίου 1999, την απόφασή της να μην εκφέρει γνώμη.

Με βάση τη γνώμη του Ευρωπαϊκού Κοινοβουλίου, η Επιτροπή υπέβαλε στο Συμβούλιο στις 25 Απριλίου 2000 τροποποιημένη πρόταση(4).

Στις 26 Ιουνίου 2000, το Συμβούλιο καθόρισε την κοινή του θέση σύμφωνα με το άρθρο 251 της συνθήκης ΕΚ.

II. ΣΤΟΧΟΣ

Η πρόταση της Επιτροπής αποσκοπεί στην επίλυση των προβλημάτων όσον αφορά την εφαρμογή ορισμένων μεταβατικών διατάξεων που προβλέπονται από την οδηγία 94/55/ΕΚ(5), οι οποίες ισχύουν μέχρι τις 31 Δεκεμβρίου 1998.

Η Επιτροπή προτείνει να μετατεθεί η προθεσμία της 31ης Δεκεμβρίου 1998, δεδομένης της καθυστέρησης:

- των εργασιών της CEN (Ευρωπαϊκή Επιτροπή Τυποποίησης) όσον αφορά τη διασφάλιση ποιότητας των επιχειρήσεων [άρθρο 1 παράγραφος 2 στοιχείο γ) της οδηγίας 94/55/ΕΚ] και όσον αφορά την κατασκευή, τη χρήση και τους όρους κυκλοφορίας νέων περιεκτών για τη μεταφορά αερίου της κλάσεως 2 και δεξαμενών (άρθρο 6 παράγραφος 4 της οδηγίας),

- των εργασιών της Οικονομικής Επιτροπής των Ηνωμένων Εθνών για τη Ευρώπη (ΟΕΕ/ΟΗΕ) για την τροποποίηση των διατάξεων σχετικά με το κέντρο βάρους των δεξαμενοφόρων οχημάτων [άρθρο 5 παράγραφος 3 στοιχείο β) της οδηγίας].

Εξάλλου, στόχος της πρότασης είναι η εξασφάλιση της λογικής συνοχής μεταξύ ορισμένων διατάξεων της οδηγίας και των τροποποιήσεων των παραρτημάτων της ευρωπαϊκής συμφωνίας για τις διεθνείς οδικές μεταφορές επικινδύνων εμπορευμάτων (ADR).

Η πρόταση επίσης αποσκοπεί στην καλύτερη διευκρίνηση ορισμένων παρεκκλίσεων οι οποίες προβλέπονται από το άρθρο 6 της οδηγίας, τη μακροπρόθεσμη μεταχείρισή τους καθώς και τη διαδικασία αποδοχής τους.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Στην κοινή θέση του Συμβουλίου γίνονται δεκτές, αφενός, η τροποποιημένη πρόταση της Επιτροπής, όπως και οι τέσσερεις τροπολογίες που πρότεινε το Ευρωπαϊκό Κοινοβούλιο.

Η κοινή θέση καλύπτει:

- στην αιτιολογική σκέψη 9, την τροπολογία αριθ. 1 και, στο άρθρο 1 σημείο 5, την τροπολογία αριθ. 4 σχετικά με την τροποποίηση του άρθρου 9 της οδηγίας 94/55/ΕΚ,

- στο άρθρο 1 σημείο 2, την τροπολογία αριθ. 2 του Ευρωπαϊκού Κοινοβουλίου σχετικά με την προσθήκη νέου σημείου στο άρθρο 5 παράγραφος 3,

- το άρθρο 1 σημείο 3 στοιχείο α), την τροπολογία αριθ. 3 σχετικά με την τροποποίηση του άρθρου 6 παράγραφος 3.

Η κοινή θέση περιλαμβάνει, εξάλλου, τις ακόλουθες τροποποιήσεις που εγγράφονται στους στόχους της τροποποιημένης πρότασης της Επιτροπής:

- στο άρθρο 1 σημείο 2 στοιχείο β) πρώτη περίπτωση, προβλέπεται ότι το άρθρο 5 παράγραφος 3 στοιχείο β) της οδηγίας 94/55/ΕΚ επιτρέπει στα κράτη μέλη, σύμφωνα με την πρόταση της Επιτροπής, να διατηρήσουν, μέχρι τις 30 Ιουνίου 2001 το αργότερο, τις εθνικές διατάξεις τους σχετικά με το κέντρο βάρους των δεξαμενοφόρων οχημάτων τα οποία είναι ταξινομημένα στην επικράτειά τους. Πρόκειται για τα δεξαμενοφόρα οχήματα που καλύπτονται από την ειδική διάταξη που αναφέρεται στο σημείο 3 του παραρτήματος Γ.

Αντίθετα προς την πρόταση, η κοινή θέση προβλέπει τη μετάθεση της ημερομηνίας αυτής μέχρι τις 30 Ιουνίου 2005 το αργότερο, για τα δεξαμενοφόρα οχήματα που δεν καλύπτονται ακόμη από την προαναφερόμενη ειδική διάταξη,

- στο άρθρο 1 σημείο 3 στοιχείο γ), η κοινή θέση προβλέπει να προστεθεί στο τέλος του άρθρου 6 παράγραφος 6 η δυνατότητα για τα κράτη μέλη να μεταθέτουν το αργότερο μέχρι τις 30 Ιουνίου 2001 τη διάρκεια της μεταβατικής περιόδου για τις πλαστικές συσκευασίες με περιεκτικότητα μέχρι 20 λίτρα. Η διάρκεια που προβλέπεται από την ισχύουσα παράγραφο 6 για όλες τις πλαστικές συσκευασίες είναι πέντε έτη από την ημερομηνία κατασκευής τους αλλά όχι μετά τις 31 Δεκεμβρίου 1998.

Το άρθρο 6 παράγραφος 6 της οδηγίας 94/55/ΕΚ προβλέπει ότι τα κράτη μέλη δύνανται, υπό ορισμένες συνθήκες, να παρεκκλίνουν στην επικράτειά τους από τις διατάξεις της οδηγίας σχετικά με τις συσκευασίες. Η διάρκεια της μεταβατικής περιόδου διαφέρει ανάλογα με την οικεία συσκευασία.

Το Συμβούλιο κρίνει ότι η παρέκκλιση αυτή που σχετίζεται με τις μικρές συσκευασίες που χρησιμοποιούνται για τις διανομές τοπικού χαρακτήρα δεν αφορά στην πράξη παρά μόνο τη διανομή στον τελικό καταναλωτή και δεν αποτελεί εμπόδιο στις ενδοκοινοτικές συναλλαγές,

- στο άρθρο 1 σημείο 3 στοιχείο δ) της κοινής θέσης, προβλέπεται περίοδος κατά την οποία τα κράτη μέλη μπορούν να ενημερώσουν την Επιτροπή για τις παρεκκλίσεις που ισχύουν για τη μεταφορά στην επικράτειά τους μικρών ποσοτήτων ορισμένων επικινδύνων εμπορευμάτων και για τις μεταφορές τοπικού χαρακτήρα.

(1) ΕΕ C 171 της 18.6.1999, σ. 17.

(2) Δεν έχει ακόμα δημοσιευθεί στην Επίσημη Εφημερίδα.

(3) ΕΕ C 329 της 17.11.1999, σ. 10.

(4) Δεν έχει ακόμα δημοσιευθεί στην Επίσημη Εφημερίδα.

(5) Οδηγία 94/55/ΕΚ του Συμβουλίου, της 21ης Οκτωβρίου 1994, για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων (ΕΕ L 319 της 12.12.1994, σ. 7).